চলচ্চিত্রের নান্দনিকতার বিচার ও বিশ্লেষণ বিভিন্ন দৃষ্টিতে ও মানদণ্ডে করা হয়েছে। এখানেও বিভিন্ন শিল্পমাধ্যমের আলোচনা পৃথক এবং সম্পৃক্তভাবে আনা হয়েছে যেন আলোচিত শিল্পমাধ্যমটি তার প্রেক্ষিত (চলচ্চিত্র) থেকে বিচ্ছিন্ন হয়ে দেখা না দেয়। কোথাও বা চলচ্চিত্রের নান্দনিকতা কেবলই সামগ্রিক সৌন্দর্যে বা ব্যাকরণের দিক দিয়ে সঠিক হওয়ার জন্য প্রশংসিত হয়েছে। কিন্তু চলচ্চিত্রের অন্তর্গত কোনো শিল্পমাধ্যমই স্বাধীন এবং স্বয়ম্ভূ নয়। তারা একে অন্যের ওপর নির্ভরশীল তো বটেই, ক্রমিক ধারাবাহিকতায় সৃষ্ট। সেই জন্য চলচ্চিত্রের নান্দনিকতার বিচারও সামগ্রিক বা কম্পোজিট হওয়া সমীচীন। চলচ্চিত্রের মৌলিক রূপের ভাষার নিরিখে নান্দনিকতার বিচারে তার আত্তীকৃত শিল্পমাধ্যমগুলি বিশ্লেষণের প্রয়োজনের কথা ভেবে এই আলোচনা আবর্তিত হয়েছে, এ-কথা আবারও বলতে হয়।